IMH โชว์ฟอร์มแกร่ง! ไตรมาส 1 พลิกกำไร 106 ลบ. มั่นใจทั้งปีรายได้ทะลุ 1.2 พันลบ.
IMH โชว์แฟร่มแกร่ง! ไตรมาส 1/65 พลิกกำไร 106 ลบ. จากปีก่อนขาดทุน 14.85 ลบ. รับรู้รายได้โรงพยาบาล "ประชาพัฒน์" มั่นใจทั้งปีรายได้ทะลุ 1.2 พันลบ. วางไทม์ไลน์เปิด "โรงพยาบาล IMH แบริ่ง" ไตรมาส 1/68
IMH โชว์ฟอร์มแกร่ง! ไตรมาส 1/65 พลิกกำไร 106 ลบ. รับรู้รายได้โรงพยาบาล "ประชาพัฒน์" มั่นใจทั้งปีรายได้ทะลุ 1.2 พันลบ. 
17 พ.ค. 2565

บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยดร.สิทธิวัตน์ กำกัดวงษ์ ประธานเจ้าหน้าที่บริหาร IMH เปิดเผยว่า ภาพรวมผลการดำเนินงานในไตรมาส 1/2565 บริษัทฯ มีกำไรสุทธิอยู่ที่ 106.45 ล้านบาท เพิ่มขึ้น 817% ขณะที่รายได้รวม อยู่ที่ 252 ล้านบาท เพิ่มขึ้น 490.64% จากงวดเดียวกันปีก่อน สาเหตุที่กำไรปรับตัวเพิ่มขึ้น เนื่องจากบริษัทฯมีการขยายตัวของธุรกิจโรงพยาบาล จากการรับรู้รายได้และกำไร ของโรงพยาบาล ประชาพัฒน์  รวมถึงบริษัทฯ มีกา บริหารจัดการต้นทุนที่มีประสิทธิภาพสูงขึ้น ประกอบกับ IMH มีการปรับตัวเข้ากับสถานการณ์ปัจจุบันได้อย่างรวดเร็ว ซึ่งจากปัจจัยดังกล่าวสะท้อนให้เห็นถึงผลการดำเนินงานของกลุ่ม IMH ในเชิงบวก และคาดว่าจะปรับตัวในทิศทางที่ดีขึ้นอย่างต่อเนื่องในอนาคต
ทั้งนี้เป็นการสอดรับกับแผนในการขยายและต่อยอดของบริษัทฯที่คาดว่าจะมีข่าวดีต่อเนื่องในปีนี้ ขณะเดียวกัน บริษัทฯยังเตรียมพร้อมรับรู้แหล่งรายได้ใหม่หลังโควิดเป็นโรคประจำถิ่น เช่น กลุ่มลูกค้าเงินสดระดับกลาง และลูกค้าบริษัทที่เพิ่มสะสมมากขึ้นในช่วงโควิด-19  ส่งผลให้บริษัทฯมั่นใจว่า ในปี 2565 รายได้รวมมีโอกาสทะลุ 1,200 ล้านบาท อย่างแน่นอน
นอกจากนั้นจากการประชุมผู้ถือหุ้น IMH เมื่อวันที่ 30 เมษายน2565 ที่ผ่านมา มีมติอนุมัติจ่ายปันผลเป็นเงินสดในอัตรา 0.90 บาท/หุ้น กำหนดจ่ายปันผล 27 พ.ค. นี้ และอนุมัติการลงทุนในโครงการ โรงพยาบาล IMH แบริ่ง ขนาดไม่ต่ำกว่า 600 เตียง บนพื้นที่ 12 ไร่ ติดสถานี BTS แบริ่ง ซึ่งโครงการนี้จะระดมทุนประมาณ 5,500 ล้านบาท ผ่านการขายหุ้น IPO ของ โรงพยาบาล ประชาพัฒน์ (บริษัทลูก)ซึ่งคาดว่าจะเข้าตลาดหลักทรัพย์ฯ ได้ภายในเร็วๆนี้
“ทั้งนี้คาดว่า โรงพยาบาล IMH แบริ่ง จะเปิดให้บริการแก่กลุ่มคนไข้ระดับกลาง-สูง ได้ในช่วงไตรมาส 1/2568 โดยหลังเปิดดดำเนินการเชิงพาณิชย์จะส่งผลให้มีรายได้ในปีเดียวกันจากโรงพยาบาล ดังกล่าว ประมาณ1,000 ล้านบาท และจะมีการขยายการเติบโตเพิ่มขึ้น แตะระดับ 5,500 ล้านบาท ภายในปี 2572 ในขณะเดียวกันยังสามารถขยายฐานลูกค้ากลุ่มใหม่ๆเพิ่มขึ้น ซึ่งจะส่งผลดีต่อกลุ่มธุรกิจของ IMH เนื่องจากโซนพื้นที่ “โรงพยาบาล IMH แบริ่ง”ครอบคลุมประชากรพื้นที่โซนกรุงเทพใต้ และจังหวัดสมุทรปราการ” ดร.สิทธิวัตน์ กล่าว